ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 138 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 138 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 21.13 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778147
(Visitor Counter : 124
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 8.84 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842539
சிறப்பு சேவைகள் மற்றும் கட்டுரைகள்
ஒரே பாரதம் உன்னத பாரதம் திட்டத்தின் கீழ் மாணவர்கள் பரிமாற்றத் திட்டம்
அரசாங்கத்தின் லட்சிய கலாச்சார மற்றும் கல்வி முயற்சியின் இரண்டாம் கட்டத்தின் ஒரு பகுதியாக “ஏக் பாரத் ஷ்ரேஷ்டா பாரத் யுவ சங்கம்” திட்டத்தின் கீழ் புதுச்சேரி யூனியன் பிரதேசத்தில் அமைந்துள்ள அறிஞர் அண்ணா கலை மற்றும் அறிவியல் அரசுக் கல்லூரி, டாக்டர். எஸ்.ஆர்.கே. அரசு கலைக் கல்லூரி, ஏனாம், காஞ்சி மாமுனிவர் முதுகலை ஆய்வுகள் மற்றும் ஆராய்ச்சி மையம், தேசிய தொழில்நுட்பக் கழகம் புதுச்சேரி, பண்டிட் ஜவஹர்லால் நேரு கல்லூரி போன்ற பல்வேறு உயர் கல்வி நிறுவனங்களிலிருந்து தேசிய தொழிற்நுட்பக் கழகம் துர்காபூருக்கு சுமார் 45 மாணவர்கள் கொண்ட குழு இன்று  காலை காரைக்காலில் அமைந்துள்ள தேசிய தொழிற்நுட்பக் கழகம் புதுச்சேரியிலிருந்து அனுப்பிவைக்கப்பட்டனர். இப்பயணமானது மே 3 தொடங்கி மே 14 அன்று முடிவடைகிறது.
இப்பயணத்தை காரைக்கால் மாவட்ட ஆட்சியர் திரு. A. குலோத்துங்கன் அவர்கள் கழகத்தின் இயக்குநர் முனைவர் கி. சங்கரநாராயணசாமி மற்றும் கழகத்தின் பதிவாளர் முனைவர் சீ. சுந்தரவரதன் இவர்கள் இருவரின் முன்னிலையில் கொடி அசைத்து தொடங்கிவைத்தார். இந்த விஜயத்தின் மூலம், இரு மாநிலங்களுக்கு இடையே வளமான கலாச்சார மற்றும் பாரம்பரிய மற்றும் கருத்து பரிமாற்றத்தை அதிகரிப்பதற்கு முக்கியத்துவம் அளிக்கப்படும்.
இப்பயணத்தின்போது மாணவர்கள் கொல்கத்தாவுக்குச் சென்று ஆளுநரை ராஜ்பவனில் சந்திப்பதோடு, மாநில தலைநகரின் சுற்றுப்பயணத்தையும் மேற்கொள்வார்கள். இதைத் தொடர்ந்து பிஷ்ணுபூர் மற்றும் பங்குரா டோக்ரா கலை மற்றும் கைவினைக் கிராமத்திற்குச் சென்று, அங்கு உள்ளூர் கைவினைக் கலைஞர்களுடன் பழகுவார்கள், கலாச்சாரம் மற்றும் வரலாற்றைப் புரிந்துகொள்வார்கள், மேலும் துர்காபூர் ஸ்டீல் பிளாண்ட், சாந்திநிகேதன் மற்றும் பாரேஜ் சூரிய அஸ்தமனப் புள்ளிகளுக்குச் செல்வார்கள்.
மேலும் இப்பயணத்திட்டத்தில் விஸ்வபாரதியின் வி.சி. உடனான உரையாடலும் அடங்கும், அதைத் தொடர்ந்து யுபிஏ தத்தெடுக்கப்பட்ட கிராமமான பிரதாப்பூருக்கு ஒரு பயணம் மற்றும் அங்குள்ள உள்ளூர் மக்களுடன் உரையாடல் மற்றும் ஒரு கலாச்சார நிகழ்ச்சியுடன் முடிவடையும்
இத்திட்டமானது பல்வேறு மாநில இளைஞர்களிடையே, இந்தியாவின் கலாச்சாரம் மற்றும் மதிப்புகளை அவர்களுக்கு அறிமுகப்படுத்துவதை நோக்கமாகக் கொண்டுள்ளது.
இப்பயணத்தின் ஏற்பாடுகள் அனைத்தையும் முனைவர். C H ராம் ஜெத்மலானி மற்றும் முனைவர். பாலகுமார் ஒருங்கிணைப்பாளர்கள், தேசிய சேவை திட்டம்  இவர்கள் இருவரும் தேசிய சேவை திட்டம்  உறுப்பினர்களின் உதவியோடு சிறப்பாக ஏற்பாடு செய்திருந்தனர்.
தகவல் மற்றும் ஒலிபரப்பு அமைச்சகம்
மகிழ்ச்சிக்கான ஒரு தேடல்
கோவாவில், 53வது இஃப்பி-யில் கஜக்ஸ்தான் திரைப்படம் ஹேப்பினஸ்  திரையிடப்பட்டது
அவள் மகிழ்ச்சியின் முகமூடியை அணிந்திருக்கிறாள், ஆனால் அவள் உள்ளே ஓர் ஆழமான ரகசியத்தை மறைத்திருக்கிறாள்!
குடும்ப வன்முறையிலிருந்து தப்பிக்க ஒரு பெண் என்ன இழக்க வேண்டும்?
பெண் வெறுப்பின் தளைகளை உடைக்க ஒரு பெண் என்ன விலை கொடுக்க வேண்டும்?
அஸ்கர் உசாபயேவின் இயக்கத்தில், மகிழ்ச்சி மற்றும் கண்ணியம் தேடும் ஒரு பெண்ணின் பயணத்தை சித்தரிக்கிறது ‘ஹேப்பினஸ்’  என்று பெயரிடப்பட்ட திரைப்படம். இயக்குனர் அஸ்கர் உசாபயேவின் முந்தைய படங்களில் பெரும்பாலானவை நகைச்சுவை நாடகங்கள், ஆனால் முதல் முறையாக அவர் குடும்ப வன்முறை போன்ற உணர்ச்சிகரமான பிரச்சனையைப் படமாக்க முயற்சி செய்துள்ளார். இது பார்வையாளர்களின் மனசாட்சியைத் தட்டி எழுப்புகிறது.கோவாவில், 53வது இஃப்பி-யில், இன்று,பத்திரிகை தகவல் அலுவலகம்  ஏற்பாடு செய்திருந்த ‘டேபிள் டாக்ஸ்’ எனும் உரையாடல் நிகழ்வில் பேசிய இயக்குனர், "நாம் வன்முறைகளின் உலகில் வாழ்கிறோம்" என்றார்.
திரைப்படத்தின் முக்கிய கருப்பொருளான குடும்ப வன்முறையின் முக்கியத்துவத்தை எடுத்துரைத்த இயக்குனர் அஸ்கர் உசாபயேவ், சமூகத்தில் குடும்பம் ஒரு முக்கியமான நிறுவனம் என்றும், தலைமுறைகள் கடந்து வரும் சமூகப் பிரச்சினைகளைத் தடுப்பதில் அது மிக முக்கியப் பங்கு வகிக்கிறது என்றும் கூறினார். "இது உண்மையில் ஒரு தீய சுழற்சி. இந்த இடைவிடாத பிரச்சனைகள் தங்கள் குடும்பங்களில் பெண்களால் எழுப்பப்படுகின்றன. நமது சமூகத்தில் இது போன்ற தீமைகளைத் தடுக்க வேண்டியது காலத்தின் தேவை,'' என்றார். கஜக்ஸ்தானில் பெண்களின் நிலைமை குறித்து கேட்டதற்கு, குடும்பத்தில் முடிவெடுக்கும் அதிக பலம் பெண்களுக்கு இருப்பதாக இயக்குனர் குறிப்பிட்டார். சமூகம் பெண்களை நம்பியுள்ளது, ஆனால் அதே நேரத்தில் பாலின சமத்துவம் ஆணாதிக்க சமூகத்தில் பின்னுக்குத் தள்ளப்பட்டுள்ளது என்றும் கூறினார்.
இந்த உரையாடலில் கலந்து கொண்ட இணை தயாரிப்பாளர் அன்னா கட்ச்கோ, திரைப்படத்தைப் பார்த்த பிறகு தங்கள் கதைகளைப் பகிர்ந்து கொள்ள தன்னை அணுகிய பெண்களின் எண்ணிக்கையால் தாம் ஆச்சரியமடைந்ததாகக் கூறினார். ‘கதையும் வசனமும் மக்களை மையப்படுத்தி பார்வையாளர்களை ஈர்க்க வேண்டும். சமூக தாக்கம் அதிகம் உள்ள படங்களை உருவாக்குவது எனக்கு மிகவும் முக்கியம்,'' என்றார். 'மகிழ்ச்சி' திரைப்படம் தனது நாட்டில் நடந்த உண்மை சம்பவங்களால் ஈர்க்கப்பட்டதாகவும் அவர் தெரிவித்தார்.
பிரதமர் அலுவலகம்
காம்பவுண்ட் வில்வித்தையில் வெள்ளிப் பதக்கம் வென்ற அபிஷேக் வர்மாவுக்கு பிரதமர் பாராட்டு
ஆசிய விளையாட்டுப் போட்டிகளில் காம்பவுண்ட் வில்வித்தை ஆடவர் தனிநபர் பிரிவில் வெள்ளிப் பதக்கம் வென்ற வில்வித்தை வீரர் அபிஷேக் வர்மாவுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக பிரதமர் திரு நரேந்திர மோடி எக்ஸ் சமூக வலைதளத்தில் வெளியிட்டுள்ள பதிவு :
"அபிஷேக் வர்மாவின் (@archer_abhishek சிறப்பான செயல்திறன்.
காம்பவுண்ட் வில்வித்தை ஆடவர் தனிநபர் பிரிவில் வெள்ளிப் பதக்கம் வென்றதற்கு வாழ்த்துகள். அவரது திறமையும், விளையாட்டு உணர்வும் பிரகாசமாக ஜொலிக்கின்றன. இந்த சாதனையால் இந்தியா பெருமிதம் அடைகிறது."
வணிகம் மற்றும் தொழில்துறை அமைச்சகம்
வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி ஆணையம், ஜெர்மனி இறக்குமதியாளர்களுடன் மெய் நிகர் வர்த்தகக் கூட்டம்
மத்திய வர்த்தக, தொழில் அமைச்சகத்தின் கீழ் செயல்படும், வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி ஆணையம் ஏற்றுமதிக்கான பல நடவடிக்கைகளை மேற்கொண்டு வருகிறது.
கொவிட்-19 தொற்று நேரத்தில், வேளாண் பொருட்கள் ஏற்றுமதிக்கான செயல்பாடுகளை, காணொலிக் காட்சி மூலம் தொடர்ந்து மேற்கொண்டு வருகிறது. வெளிநாட்டு இந்தியத் தூதரங்கள் உதவியுடன், இறக்குமதி செய்யும் நாடுகளுடன் காணொலிக் காட்சி மூலம் பல கூட்டங்களுக்கு ஏற்பாடு செய்யப்பட்டது.
இதன் தொடர்ச்சியாக, ஜெர்மன் இறக்குமதியாளர்களுடன் மெய்நிகர் கூட்டம் நவம்பர் 25ம் தேதி நடத்தப்பட்டது. இதில் காய்கறி, பழங்கள் ஏற்றுமதி குறித்து ஆலோசிக்கப்பட்டது. இதில் பெர்லின் மற்றும் ஜெர்மனியில் வேளாண் வர்த்தகத்தில் ஈடுபடும் 70க்கும் மேற்பட்டவர்கள் கலந்து கொண்டனர்.
இந்திய ஆர்கானிக் பொருட்கள் மற்றும் பதப்படுத்தப்பட்ட உணவு பொருட்கள் பற்றி அபடா தலைவர் விளக்கினார். ஜெர்மன் சந்தையின் தேவைகள் மற்றும் எதிர்பார்ப்புகள் குறித்து ஜெர்மன் தரப்பினர் எடுத்துக் கூறினர்.
இந்தியாவின் காய்கறி மற்றும் பழங்கள் ஏற்றுமதி குறித்து தெரிவிக்கவும், ஜெர்மன் வர்த்தகர்களின் நம்பிக்கையை அதிகரிக்கவும். இந்நிகழ்ச்சி உதவியது.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://pib.gov.in/PressReleasePage.aspx?PRID=1676056
-----
(Visitor Counter : 143
கலாசாரத்துறை அமைச்சகம்
இந்தியா சுதந்திரம் அடைந்து 70 ஆண்டுகள் நிறைவையொட்டி இந்தியாவும் உலகமும்: ஒன்பது கதைகளின் வரலாறு என்ற கண்காட்சி தில்லியில் தொடங்கியது
புதுதில்லியில் உள்ள தேசிய அருங்காட்சியகத்தில் இந்திய நாகரிகம் குறித்த பிரம்மாண்ட கண்காட்சியை இந்திரா காந்தி தேசிய கலைகள் மையத்தின் தலைவர் திரு. ராம் பகதூர் ராய் இன்று தொடங்கி வைத்தார்.
லண்டனில் உள்ள பிரிட்டிஷ் அருங்காட்சியகம், புதுதில்லியில் உள்ள தேசிய அருங்காட்சியகம் மற்றும் மும்பையில் உள்ள சத்ரபதி சிவாஜி மஹராஜ் வாஸ்து சங்கிரஹாலயா ஆகியவை இதுவரை இல்லாத அளவு ஒன்றிணைந்து கலாச்சார அமைச்சகத்தின் ஆதரவுடன் இந்தக் கண்காட்சியை ஏற்பாடு செய்துள்ளன.
இந்தக் கண்காட்சி இந்திய நாகரிகத்தின் தொடக்க காலந்தொட்டு உலகின் மற்ற நாடுகளுடன் இணைந்து பகிர்ந்து கொள்ளப்பட்ட பொருட்களை காட்சிப்படுத்தி நாகரிகத்தின் வளர்ச்சியை காலவரிசையில் எடுத்துக்காட்டுகிறது. இந்தியாவும் உலகமும்: ஒன்பது கதைகளின் வரலாறு என்ற இந்தக் கண்காட்சி இரண்டு லட்சம் ஆண்டுகால வரலாற்றை எடுத்துக்காட்டுகிறது. இந்தியா சுதந்திரம் பெற்று 70 ஆண்டுகள் நிறைவடைந்திருப்பதையும் இந்தியா யுகே இடையே பெரும் கலாச்சார பரிவர்த்தனை ஆணைக் குறிக்கும் வகையில் இந்தக் கண்காட்சி திட்டமிடப்பட்டுள்ளது.
எஃகுத்துறை அமைச்சகம்
வெளிநாட்டுச் சந்தைகளில் உருக்குக்கான அணுகுதல்
மத்திய கிழக்கு மற்றும் வட ஆப்பிரிக்காவில் சந்தை அணுகுதலை மேம்படுத்த மத்திய அரசு பல்வேறு நடவடிக்கைகளை எடுத்துள்ளது. இதன் மூலம் இந்தியாவுக்கும், ஐக்கிய அரபு அமீரகத்திற்கும் இடையே விரிவான பொருளாதார கூட்டாண்மை ஒப்பந்தம் மேற்கொள்ளப்பட்டுள்ளது.
துபாயில் இந்திய ஏற்றுமதியாளர்கள் மற்றும் நிறுவனங்கள் பங்கேற்கும் வகையில் அரசு முன்முயற்சியை எடுத்துள்ளது.
துபாயில் பல்வேறு வர்த்தக கண்காட்சிகளில் பங்கேற்பதற்காக ஏற்றுமதி மேம்பாட்டுக் கவுன்சில் பிரதிநிதிகள் கலந்து கொள்வதை அரசு ஊக்குவித்துள்ளது.
அண்மையில் ஐக்கிய அரபு அமீரகத்தில் நடைபெற்ற உலகக் கண்காட்சியில் உருக்கு அமைச்சகத்தின் பிரதிநிதிகள் குழு அங்கு சென்று, முன்னணி உருக்கு உற்பத்தியாளர்கள் நுகர்வோர் மற்றும் போக்குவரத்து நிறுவனங்களுடன் பேச்சுவார்த்தை, கலந்துரையாடல் ஆகியவற்றை மேற்கொண்டது. இந்திய உருக்குத் துறையில் முதலீட்டு வாய்ப்புகளை மேலும் மேம்படுத்துவதற்கான முயற்சிகளும் நடைபெற்று வருகின்றன.
மக்களவையில் எழுத்து மூலம் அளித்த பதிலில் மத்திய உருக்கு மற்றும் ஊரக வளர்ச்சித் துறை இணையமைச்சர் திரு.ஃபக்கான் சிங் குலஸ்தே இதனைத் தெரிவித்துள்ளார்.
பிரதமர் அலுவலகம்
சௌராஷ்ட்ரா- தமிழ் சங்கமத்தின் நிறைவு விழாவில் பிரதமர் ஆற்றிய உரையின் தமிழாக்கம்
வணக்கம் சௌராஷ்ட்ரா! வணக்கம் தமிழ்நாடு!
குஜராத் முதல்வர் திரு பூபேந்திரபாய் படேல் அவர்களே, நாகாலாந்து ஆளுநர் திரு இல. கணேசன் அவர்களே, ஜார்க்கண்ட் ஆளுநர் திரு சி. பி. ராதாகிருஷ்ணன் அவர்களே, அமைச்சரவை நண்பர்கள் திரு பர்ஷோத்தம் ரூபாலா அவர்களே, திரு எல். முருகன் அவர்களே, திருமிகு மீனாட்சி லேகி அவர்களே, இதர பிரமுகர்களே, தாய்மார்களே, அன்பர்களே!
இன்று தமிழ்நாட்டில் இருந்து வந்துள்ள சகோதர, சகோதரிகளுக்கு சௌராஷ்டிராவில் உள்ள அனைவரும் அன்பான வரவேற்பை அளிக்கின்றனர். இதே உணர்வுடன் தமிழ்நாட்டில் இருந்து காணொளி வாயிலாகவும் எனது அன்பிற்குரியவர்கள் கலந்து கொண்டுள்ளனர்.
நான் குஜராத் முதல்வராக இருந்தபோது, கடந்த 2010- ஆம் ஆண்டு மதுரையில் சௌராஷ்டிரா சங்கமம் என்ற பிரம்மாண்ட நிகழ்ச்சியை நடத்தினேன். சௌராஷ்டிராவில் இருந்து 50,000க்கும் மேற்பட்டோர் இந்த நிகழ்ச்சியில் பங்கேற்றனர். அதேபோன்று இன்று தமிழ்நாட்டில் இருந்து ஏராளமானோர் இங்கு வந்துள்ளீர்கள்.
நண்பர்களே,
விடுதலையின் அமிர்த காலத்தில் சௌராஷ்ட்ரா- தமிழ் சங்கமம் போன்ற கலாச்சார விழாக்களின் புதிய பாரம்பரியத்தை நாம் காண்கிறோம். இந்த நிகழ்ச்சி தமிழ்நாடு மற்றும் குஜராத்தின் சங்கமம் மட்டுமல்ல. தேவி மீனாட்சி மற்றும் தேவி பார்வதியின் வடிவில் தேவி சக்தியை வழிபடும் கொண்டாட்டமாகவும் அமைந்துள்ளது. பகவான் சோமநாதர் மற்றும் பகவான் ராமநாதரின் வடிவத்தில் பகவான் சிவனின் உணர்வைக் கொண்டாடும் நிகழ்ச்சியாகவும் இது உள்ளது. நர்மதா மற்றும் வைகை ஆறுகளின் சங்கமம், இது. தாண்டியா மற்றும் கோலாட்டம் ஆகியவை சங்கமிக்கும் நிகழ்ச்சி. துவாரகா மற்றும் மதுரை போன்ற புனித நகரங்களின் பாரம்பரியங்களின் சங்கமம். சௌராஷ்டிரா- தமிழ் சங்கமம் என்பது, சர்தார் படேல் மற்றும் சுப்பிரமணிய பாரதியின் சங்கமம் ஆகும். இந்த உறுதிப்பாடுகளோடு நாம் முன்னேற வேண்டும். இந்த பாரம்பரிய கலாச்சாரத்துடன் தேச கட்டமைப்பை நாம் முன்னெடுத்துச் செல்ல வேண்டும்.
நண்பர்களே,
தனது வேற்றுமையையே சிறப்பம்சமாகக் கருதும் நாடு, இந்தியா. நமது நம்பிக்கை முதல் ஆன்மீகம் வரை எல்லா இடங்களிலும் வேற்றுமை நிரம்பியுள்ளது. இருந்த போதும் இந்த வேற்றுமை நம்மை பிரிக்கவில்லை, மாறாக நமது இணைப்பு, உறவை மேலும் வலுப்படுத்துகிறது. நதிகளின் சங்கமம் முதல் கும்பமேளா போன்ற நிகழ்ச்சிகளின் சங்கமம் வரை பல நூற்றாண்டுகளாக இத்தகைய பாரம்பரியங்களை நாம் போற்றி பாதுகாத்து வருகிறோம்.சௌராஷ்டிரா- தமிழ் சங்கத்தின் ஆற்றல் இதுதான்.
தமிழ்நாட்டில் இருந்து அலைகடலென திரண்டு வந்துள்ள உங்கள் அனைவருக்கும் மீண்டும் ஒருமுறை எனது நன்றியைத் தெரிவித்துக் கொள்கிறேன். இந்த ஒட்டுமொத்த சங்கமம் நிகழ்ச்சியில் நாம் கண்ட உணர்வை முன்னெடுத்துச் செல்ல வேண்டும். நமது எதிர்கால தலைமுறையையும் அதற்கு தயார்படுத்த வேண்டும். மிக்க நன்றி. வணக்கம்!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
-----
AP/BR/KPG
(
பிரதமர் அலுவலகம்
ஊனமுற்றோர் சர்வதேச தினத்தை முன்னிட்டு பிரதமரின் செய்தி
ஊனமுற்றோர் சர்வதேச தினத்தையொட்டி, பிரதமர் திரு.நரேந்திர மோடி வெளியிட்டுள்ள செய்தியில், “ஊனமுற்றோர் சர்வதேச தினமான இன்று, நமது மாற்றுத் திறனாளி சகோதரிகள், சகோதரர்களுக்கு, அனைவரையும் இணைக்கும், எளிதில் பெறவல்ல மற்றும் சமத்துவமான எதிர்காலத்தை வழங்கும் வகையில் பணியாற்ற நாம் உறுதிபூண்டுள்ளதை மீண்டும் உறுதி செய்கிறோம். பல்வேறு துறைகளில் அவர்கள் காட்டும் மனஉறுதியும், சாதனைகளும் நம் அனைவரையும் ஊக்குவிக்கிறது” என்று தெரிவித்துள்ளார்.
மத்திய அமைச்சரவை
நாட்டில் ஊரக வீட்டுவசதியை ஊக்குவிக்கும் வகையிலான புதிய திட்டத்துக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், நாட்டில் ஊரக வீட்டுவசதியை ஊக்குவிக்கும் வகையிலான புதிய திட்டத்துக்கு ஒப்புதல் அளிக்கப்பட்டது. இந்தத் திட்டத்தின் கீழ், மத்திய அரசு வட்டி மானியம் அளிக்கும். பிரதமரின் வீட்டுவசதித் திட்டத்தின்  கீழ் இல்லாமல் கட்டப்படும், ஒவ்வொரு கிராமப்புற வீட்டுக்கும் வட்டி மானியம் வழங்கப்படும்.
இந்தத் திட்டத்தின் மூலம், கிராமப்புறப் பகுதிகளில் புதிய வீடுகள் கட்ட வழி ஏற்படும். அல்லது ஏற்கனவே கட்டப்பட்ட வீடுகளில், புதிய பிரிவுகளை கட்ட முடியும். இந்தத் திட்டத்தின்கீழ், கடனைப் பெறும் பயனாளிகளுக்கு ரூ.2 லட்சம் வரை வட்டி மானியத்துடன் கடன் வழங்கப்படும்.
இந்தத் திட்டத்தை தேசிய வீட்டுவசதி வங்கி செயல்படுத்தும். தற்போதைய நிகர மதிப்பில், 3% வட்டி மானியத்தை தேசிய வீட்டுவசதி வங்கிக்கு மத்திய அரசு வழங்கும். இதையடுத்து, வட்டி மானியத்தை தொடக்க கடன் நிறுவனங்களுக்கு  தேசிய வீட்டுவசதி வங்கி வழங்கும். இந்த நடவடிக்கையால், பயனாளிகள் மாதாந்திரம் செலுத்த வேண்டிய தொகை  குறையும்.
இந்தத் திட்டத்தின் கீழ், பயனாளிகளுக்கு ஏற்கனவே உள்ள வழிமுறைகளின் மூலம், தொழில்நுட்ப உதவி உள்ளிட்டவற்றை அளித்து அவர்களை பிரதமரின் வீட்டுவசதித் திட்டத்துடன்  உரிய முறையில் இணைப்பதற்குத் தேவையான நடவடிக்கைகளை அரசு மேற்கொள்ளும். புதிய திட்டத்தின்மூலம், கிராமப்பகுதிகளில் உள்ள வீடுகளின் எண்ணிக்கை அதிகரிக்கும் என்றும், கிராமப்புற வீட்டுவசதித் துறையில் புதிய வேலைவாய்ப்புகள் உருவாகும் என்றும் எதிர்பார்க்கப்படுகிறது.
தகவல் மற்றும் ஒலிபரப்பு அமைச்சகம்
48-வது டொரண்டோ சர்வதேச திரைப்பட விழாவில் இந்தியா பங்கேற்று நாட்டின் படைப்பாற்றலை வெளிப்படுத்த உள்ளது
இந்த ஆண்டு மே மாதம் நடைபெற்ற 76 வது கேன்ஸ் திரைப்பட விழாவில் வெற்றிகரமாக பங்கேற்ற பின்னர், 2023, செப்டம்பர் 7 அன்று தொடங்கும் 48 வது டொரண்டோ சர்வதேசத் திரைப்பட விழாவுக்கு இந்தியா தனது திரைப்படங்களைக் கொண்டு செல்லத் தயாராக உள்ளது. இந்த ஆண்டு, திறமை, உள்ளடக்கம் மற்றும் பொழுதுபோக்கு மையமாக இந்தியாவை வெளிப்படுத்துவதில் கவனம் செலுத்தப்படும். இந்தத் திரைப்பட விழாவுக்கு மத்திய தகவல் மற்றும் ஒலிபரப்பு அமைச்சகத்தின் இணைச் செயலாளரும், தேசிய திரைப்பட மேம்பாட்டுக் கழகத்தின் நிர்வாக இயக்குநருமான திரு. பிரித்துல் குமார் தலைமையில் இந்திய தூதுக்குழு செல்லும்.
நாட்டின் படைப்பாற்றல் மற்றும் தொழில்நுட்ப திறன்களை வெளிப்படுத்தவும், இந்தியாவுடன் இணைந்து திரைப்படங்களைத் தயாரிக்கவும், இந்தியாவிலுள்ள இடங்களில் படமாக்கவும் சர்வதேச பங்குதாரர்களை அழைக்கவும் இந்த விழாவின் போது இந்தியா பல அமர்வுகளை நடத்தும். இந்தியாவின் திரைப்படக் கொள்கைகள், ஒற்றைச் சாளர பொறிமுறை ஆகியவற்றை வெளிப்படுத்தும் முயற்சியாக, இந்தியாவில் படப்பிடிப்பை எளிதாக்குவதை ஊக்குவிப்பதற்காக சிறப்பு அமர்வு நடத்தப்படும்.
அகமதாபாத்தில் உள்ள தேசிய வடிவமைப்பு நிறுவனத்தால் வடிவமைக்கப்பட்ட இந்திய அரங்கு திறப்பு விழாவுடன் இந்தியாவின் பங்கேற்பு தொடங்கும். கதைசொல்லிகளின் பூமியாக இந்தியா குறித்த அமர்வு மற்றும் சர்வதேச பிரமுகர்களுடன் பல சந்திப்புகளுக்கும் திட்டமிடப்பட்டுள்ளது.
இந்த ஆண்டு, டொரண்டோ திரைப்பட விழாவின் அதிகாரப்பூர்வ தேர்வில் தர்செம் சிங் தண்டுவார் இயக்கிய டியர் ஜஸ்ஸி, நிகில் நாகேஷ் பட் இயக்கிய கில், கரண் புலானி இயக்கிய தேங்க்யூ ஃபார் கமிங், கிரண் ராவ் இயக்கிய லாஸ்ட் லேடீஸ், ஜெயந்த் திகம்பர் சோமால்கர் இயக்கிய ஸ்தல்/ எ மேட்ச், ஆனந்த் பட்வர்தனின் தி வேர்ல்ட் இஸ் ஃபேமிலி / வசுதைவ குடும்பகம் ஆகிய ஆறு இந்திய திரைப்படங்கள் பட்டியலிடப்பட்டுள்ளன. சுசி கணேசன் இயக்கிய தில் ஹை கிரே படம் சந்தைப் பிரிவில் திரையிடப்படுகிறது.
நுகர்வோர் நலன், உணவு மற்றும் பொது விநியோகம் அமைச்சகம்
இந்திய உணவுக் கழக அதிகாரிகளுடன் மத்திய அமைச்சர் ஆய்வு
சென்னை, 2018 மே 7: மத்திய நுகர்வோர் விவகாரங்கள், உணவு மற்றும் பொது விநியோகத் துறை அமைச்சர் திரு. ராம்விலாஸ் பாஸ்வான், இன்று இந்திய உணவுக் கழகத்தின் அதிகாரிகளைச் சந்தித்து அதன் செயல்பாடுகளை ஆய்வு செய்தார். அவர் தனது சென்னைப் பயணத்தின் போது மாநில அரசு அதிகாரிகளையும் சந்தித்து தேசிய உணவு பாதுகாப்பு சட்டம் அமல்படுத்தப்படுவது தொடர்பாக ஆலோசனை நடத்தினார். இந்த ஆய்வுக் கூட்டத்திற்குப் பின்னர் அமைச்சர் செய்தியாளர்களுக்கு பேட்டி அளித்தார்.
மத்திய அரசு இந்தக் கரீப் பருவத்தில் ஏ ரக நெல்லுக்கு குவிண்டால் ஒன்றுக்கு ரூ. 1590 குறைந்தபட்ச ஆதரவு விலை மற்றும் பொது நெல்லுக்கு குவிண்டால் ஒன்றுக்கு ரூ. 1550 குறைந்தபட்ச ஆதரவு விலையை அறிவித்துள்ளது என்று தெரிவித்தார். இது தவிர ஏ ரக நெல்லுக்கு குவிண்டால் ஒன்றுக்கு ரூ. 70 மற்றும் பொது ரக நெல்லுக்கு குவிண்டால் ஒன்றுக்கு ரு. 50 ஊக்கத்தொகையை இந்த கரீப் பருவத்தில் தமிழக அரசு அளிக்கிறது.
தமிழ்நாட்டில் நெல் கொள்முதல் 2017 அக்டோபர் 1ம் தேதி தொடங்கி, 2018 ஜூன் வரை தொடரும். இதற்காக மொத்தம் 886 கொள்முதல் மையங்கள் மாநிலம் முழுவதும் மாநில கொள்முதல் முகமையால் திறக்கப்பட்டுள்ளன.
2017-18 கரீப் பருவத்தில் 288116 விவசாயிகளிடம் இருந்து மொத்தம் 10.44 லட்சம் மெட்ரிக் டன் நெல் 03.05.2018 வரை கொள்முதல் செய்யப்பட்டுள்ளது. கொள்முதல் செய்யப்பட்ட நெல்லில் இருந்து 7.0 லட்சம் டன் அரசி கிடைக்கும் என மதிப்பிடப்பட்டுள்ளது.
தமிழ்நாட்டில் உள்ள இந்திய உணவுக் கழகத்தில் 10.41 லட்சம் மெட்ரிக் டன் சேமிப்புத் திறன் உள்ளது. இது தேசிய உணவு பாதுகாப்பு சட்டத்திற்கு தேவையான 3-4 மாத தேவையை சேமித்து வைக்கப் போதுமானதாகும். மேலும் மாநில அரசு முகமையான தமிழ்நாடு நுகர்பொருள் வாணிபக் கழகம் கொள்முதல் செய்துள்ள அரிசி உள்ளது. பற்றாக்குறையாக உள்ள உணவு தானியம் இதர இந்திய உணவுக் கழக கொள்முதல் பிராந்தியங்களான பஞ்சாப், சத்தீஸ்கர், ஆந்திரப் பிரதேசம், அரியானா, ஒடிசா போன்றவற்றில் இருந்து பெறப்படும். இதன் மூலம் பொது விநியோகம் சுமுகமான முறையில் மேற்கொள்ளப்படும்.
தேசிய உணவுப் பாதுகாப்பு சட்டத்தின் கீழ் தமிழகத்திற்கான வருடாந்திர தேவை 2.00 லட்சம் மெட்ரிக் டன் கோதுமை மற்றும் 36.83 லட்சம் மெட்ரிக் டன் அரிசி.
தேசிய உணவு பாதுகாப்பு சட்டம் நடைமுறைக்கு வந்த பின்னர் பயனாளிகளுக்கு விநியோகம் செய்யும் வகையில் மாநில அரசுகளுக்கு குறைந்த விலையில் கோதுமை மற்றும் அரிசி முறையே கிலோ ரூ. 2 மற்றும் ரூ. 3 விலைக்கு அளிக்கப்படுகிறது. தமிழ்நாடு மாநில அரசு இந்த உணவு தானியங்களை தேவைப்ப்டுவோருக்கு இலவசமாக அளித்து வருகிறது. பி.எச்.எச். பிரிவின் கீழ் ஒரு நபருக்கு மொத்தம் 5 கிலோ உணவு தானியமும், ஏ.ஏ.ஒய். பிரிவின் கீழ் குடும்பம் ஒன்றுக்கு 35 கிலோ உணவு தானியமும் அளிக்கப்படுகிறது. தேசிய உணவுப் பாதுகாப்பு சட்டத்தின்படி பயனடைந்து 37.79 சதவீத நகர்ப்புற மற்றும் 62.55 சதவீத கிராம மக்கள் பயன்பெறுகின்றனர்.
மாநிலத்தில் மொத்தம் 34,773 நியாய விலைக் கடைகள் உள்ளன. நகர்ப்புறங்களில் உள்ள அனைத்து நியாய விலைக் கடைகளும் டிஜிட்டல் இயந்திரங்களின் மூலம் உணவு தானியங்களை விநியோகம் செய்கின்றன என்பதால் இந்தத் திட்டத்தின் பயன் நியாயமான பயனாளிகளை சென்றடைகிறது. இதுவரை 6.39 கோடி குடும்ப அட்டைகள் ஆதார் அட்டைகளுடன் இணைக்கப்பட்டுள்ளன.
தேசிய உணவு பாதுகாப்பு சட்டத்தின் கீழ் உணவு தானியங்களை நியாயமான விலையில் வழங்க மத்திய அரசு உறுதிபூண்டுள்ளது என்று கூறிய அவர், தமிழ்நாடு உள்ளிட்ட அனைத்து மாநிலங்களில் இருந்து கூடுதல் உணவு தானியம் கொள்முதல் செய்ய அனைத்து முயற்சிகளும் எடுக்கப்பட்டு வருவதாக கூறினார்.
பிரதமர் அலுவலகம்
நவ் சம்வட்சர் திருநாளை முன்னிட்டு பிரதமர் நாட்டு மக்களுக்கு வாழ்த்து
பிரதமர் திரு.நரேந்திர மோடி, நவ் சம்வட்சர் திருநாளை முன்னிட்டு நாட்டு மக்களுக்கு நல்வாழ்த்துகளைத் தெரிவித்துள்ளார்.
திரு.மோடி சுட்டுரை வாயிலாக வெளியிட்டுள்ள செய்தியில், “நாட்டு மக்கள் அனைவருக்கும் நவ் சம்வட்சர் புத்தாண்டு நல்வாழ்த்துகள். இந்தத் திருநாள் ஒவ்வொருவரின் வாழ்க்கையிலும் மகிழ்ச்சியைக் கொண்டு வரட்டும்” என்று கூறியுள்ளார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
வித்தியாசமான தீபாவளி - பள்ளிக் குழந்தைகள் தலைமையில் மாபெரும் தூய்மை பிரச்சாரம்
இந்தியாவின் பல நகரங்களுக்கு இந்த தீபாவளி வித்தியாசமாக இருந்தது. தீபாவளியன்று கேட்கும் வழக்கமான பட்டாசு சத்தத்திற்குப் பதிலாக, பாடல்களும், தூய்மையை வலியுறுத்தும் முழக்கங்களுடன் சாலைகளிலும், தெருக்களிலும் வேன்கள் மற்றும் வண்டிகள் வீடு வீடாகச் சென்று பிரிக்கப்பட்ட குப்பைகளை சேகரித்தன.
குப்பைகளற்ற நகரங்களை உருவாக்க வேண்டும் என்ற நோக்கத்துடன், மத்திய வீட்டுவசதி மற்றும் நகர்ப்புற விவகார அமைச்சகம் மூலம் ஈரமான மற்றும் உலர் கழிவுகளை பிரித்தெடுப்பது குறித்த மாபெரும் விழிப்புணர்வு பிரச்சாரத்தில் இந்தியா முழுவதிலும் இருந்து கிட்டத்தட்ட 45,000 பள்ளிகளைச் சேர்ந்த 75 லட்சத்திற்கும் அதிகமான மாணவர்கள் பங்கேற்றுள்ளனர். கூடுதலாக, குடிமக்கள், சமூகக் குழுக்கள் மற்றும் அமைப்புகள் தங்கள் நகரத்தின் நகர்ப்புற உள்ளாட்சி அமைப்புகள், நகராட்சி நிறுவனங்களின் தலைமையில் இந்த பிரச்சாரத்தில் ஆர்வத்துடன் பங்கேற்றன.
"ஸ்வச்சதா கே தோ ரங்" , "ஹர கீலா சூகா நீலா"  என்ற தலைப்பிலான பிரச்சாரம், பிரச்சாரத்தின் நடவடிக்கைக்கான அழைப்பாக, குறைந்த பட்சம் இரண்டு குப்பைத் தொட்டிகளை பிரித்தெடுப்பதை வலியுறுத்தியது. தூய்மை இந்தியா இயக்கத்தின் மூலம், 32 மாநிலங்கள் மற்றும் யூனியன் பிரதேசங்களில் உள்ள 3500 க்கும் மேற்பட்ட நகர்ப்புற உள்ளாட்சி அமைப்புகள், பள்ளிகள், சமூகங்கள், குப்பைகளை பிரிப்பது குறித்த விழிப்புணர்வு நிகழ்ச்சிகளுடன் வீடு வீடாகச் சென்றன. பல்வேறு வயதினரைச் சேர்ந்த மாணவர்கள் ஓவியம் வரைதல், கலை மற்றும் கைவினைப் பொருட்கள், பச்சை லேபிள்கள்  மற்றும் நீல லேபிள்கள் , குப்பை தொட்டிகள் மற்றும் பொம்மைகளை உருவாக்குதல், தெரு நாடகங்கள் போன்ற சிறப்பு நிகழ்ச்சிகளில் ஆர்வத்துடன் கலந்துகொண்டனர்.
குப்பைகளை பிரித்தெடுக்கும் நாடு தழுவிய பிரச்சாரமானது, துப்புரவு, கழிவு மேலாண்மை மற்றும் பாரம்பரிய குப்பைகளுக்கு செல்லும் கழிவுகளை குறைத்தல் ஆகியவற்றுக்கான நடவடிக்கை மூலம் கவனம் செலுத்தும் பங்கேற்பைத் தூண்டியது. அனைத்து தரப்பு மக்களும் தங்கள் சொந்த சிறப்பு வழிகளில் கழிவுகளை பிரித்தெடுப்பது குறித்த விழிப்புணர்வை பரப்பியது, பிரச்சாரத்தை மக்கள் இயக்கமாக மிகப்பெரிய வெற்றியடையச் செய்தது. மாநிலங்கள் தங்கள் ஆற்றலை குப்பையில்லா நகரமாக மாற்றத் தொடங்கியுள்ளதால் இதன் தாக்கம் ஏற்கனவே துவங்கியுள்ளது.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
விலங்குகளிடையே ஏற்படும் நோய்களை ஒழிப்பதற்கான நடவடிக்கைகள் குறித்து அமைச்சர் விளக்கம்
நாடாளுமன்ற மக்களவையில் கேள்விகளுக்கு எழுத்துப்பூர்வமாக பதிலளித்த மத்திய மீன்வளம், கால்நடை பராமரிப்பு மற்றும் பால்வளம் அமைச்சர் திரு பர்ஷோத்தம் ரூபாலா கீழ்காணும் தகவல்களை அளித்தார்.
கோமாரி நோய் மற்றும் பெஸ்டே டெஸ் பெடிட்ஸ் ருமினண்ட்ஸ்  ஆகிய இரண்டு நோய்களை முற்றிலும் ஒழிப்பத்ற்காக கால்நடை சுகாதாரம் மற்றும் நோய் கட்டுப்பாட்டு திட்டத்தை அரசு செயல்படுத்தி வருகிறது.
கோமாரி நோய் ஒழிப்பு நடவடிக்கைகள் 2019-20-ல் இருந்தும், பிபிஆர் நோய் ஒழிப்பு நடவடிக்கைகள் 2021-22-ல் இருந்தும் மேற்கொள்ளப்பட்டு வருகின்றன. 100 சதவீதம் மத்திய அரசு நிதியுடன் செயல்படுத்தப்பட்டு வரும் இத்திட்டங்கள் மூலம் விவசாயிகளுக்கு நல்ல பலன் கிடைக்கும். 2030-ம் ஆண்டுக்குள் மேற்கண்ட இரண்டு நோய்களை ஒழிக்க திட்டமிடப்பட்டுள்ளது.
மீனவர்கள் மற்றும் மீன் விவசாயிகளுக்குப் பொருளாதார அதிகாரத்தை அளிக்கும் நோக்கில், பிரதமரின் மத்சய சம்படா திட்டத்தின் கீழ் மீன் விவசாயிகள் உற்பத்தியாளர் அமைப்புகளை நிறுவ மத்திய மீன்வளம், கால்நடை பராமரிப்பு மற்றும் பால்வளம் அமைச்சகம் நிதியுதவி அளித்து வருகிறது.
நிறுவுவதற்கான செலவு, நிர்வாகம், பயிற்சி மற்றும் திறன் வளர்த்தல் உள்ளிட்டவற்றுக்காக ஒவ்வொரு மீன் விவசாயிகள் உற்பத்தியாளர் அமைப்புக்கும் பிரதமரின் மத்சய சம்படா திட்டத்தின் கீழ் நிதியுதவி அளிக்கப்பட்டு வருகிறது.
2019 பிப்ரவ்ரி 4-ம் தேதியிட்ட சுற்றறிக்கை ஒன்றின் மூலமாக கால்நடை வளர்ப்பு விவசாயிகள் மற்றும் மீன்வளத் துறைக்கு விவசாயிகள் கடன் அட்டை திட்டத்தை ரிசர்வ் வங்கி நீட்டித்தது.
2021 மார்ச் வரை கால்நடை வளர்ப்பு மற்றும் மீன்வளத்துறையில் ஈடுபட்டுள்ள 6.63,055 விவசாயிகளுக்கு விவசாயிகள் கடன் அட்டைகள் வழங்கப்பட்டுள்ளன.
தொழில்முனைதல் மேம்பாடு மற்றும் வேலைவாய்ப்பு உருவாக்கம், கால்நடை பராமரிப்பு உள்கட்டமைப்பு வளர்ச்சி நிதி மற்றும் பிரதமரின் மத்சய சம்பட யோஜனா உள்ளிட்ட திட்டங்களை கால்நடை பராமரிப்பு மற்றும் மீன்வளத் துறைகளை ஊக்கப்படுத்துவதற்காக மீன்வளம், கால்நடை பராமரிப்பு மற்றும் பால்வளம் அமைச்சகத்தால் செயல்படுத்தப்பட்டு வருகின்றன.
தேசிய பால்வள வளர்ச்சித் திட்டம், பால் பண்ணை உள்கட்டமைப்பு வளர்ச்சி நிதி, பால்வளக் கூட்டுறவு மற்றும் பால்வள நடவடிக்கைகளில் ஈடுபட்டுள்ள விவசாயி உற்பத்தியாளர் அமைப்புகளுக்கு ஆதரவு உள்ளிட்ட திட்டங்களும் மீன்வளம், கால்நடை பராமரிப்பு மற்றும் பால்வளம் அமைச்சகத்தல் செயல்படுத்தப்பட்டு வருகின்றன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1739464
https://pib.gov.in/PressReleasePage.aspx?PRID=1739463
https://pib.gov.in/PressReleasePage.aspx?PRID=1739462
-----
(Visitor Counter : 174